SKRIFTLIG FORESPØRGSEL E-1973/02

af Patricia McKenna (Verts/ALE) til Kommissionen

(8. juli 2002)

Om: Højhastighedstog Marid Valencia

Den spanske minister for indenlandsk udvikling forsøger at få gennemført højhastighedstogprojektet Madrid Valencia uden alvorligt at have overvejet alternative løsninger, som f.eks. modernisering og forbedring af de nuværende strækninger og anvendelsen af højhastighedspendultog. Disse tog passer bedre til højdeforholdene i området, de kan med hensigtsmæssige forbedringer benytte de eksisterende infrastrukturer, og de vil derfor i mindre grad indvirke på miljøet.

Kan Kommissionen oplyse, om den spanske regering har gennemført en strategisk miljøvurdering af dette projekt, således at den skulle have sammenlignet de økonomiske, sociale og miljømæssige omkostninger af højhastighedstogprojektet Marid Valencia med andre alternativer, hvor der ville blive indsat højhastighedspendultog på den samme strækning, på de eksisterende, tilpassede og moderniserede jernbanelinjeføringer?

Trods Spaniens vanskeligheder med at opfylde forpligtelserne fra Kyoto-protokollen fremmer man ved at satse på højhastighedstog et system, der indebærer et højt CO2-forbrug. Det anslås, at der dagligt kører 230 tog ind i Valencia. På den baggrund vil man bygge en ny perron, der kun skal betjene 12 fjerntog, mens de øvrige tog fortsat skal benytte spor, der er ved at nå deres mætningsgrad. Investeringen i højhastighedstog er desuden en investering på mellemlang sigt i en mindre benyttet togtransportform på bekostning af de mest benyttede, nemlig nær- og regionaltog, som samtidig hindrer statens investeringer i socialt mere rentable anlægsarbejder.

Der blev i 2000 i Spanien investeret for 2 EUR og 87 cents pr. nærtogspassager og for næsten 1 382 EUR pr. højhastighedspassager. Agter Kommissionen at anvende strukturfondsmidler til finansiering af højhastighedslinjen mellem Madrid og Valencia, som ikke er medtaget blandt prioriteterne i det transeuropæiske transportnet?

Mener Kommissionen ikke, at EU-midlerne bør anvendes til jernbaneinfrastruktur, som er til gavn for den kvantitativt vigtigste personbefordringsform?

Svar afgivet på Kommissionens vegne af Margot Wallström

(11. september 2002)

Modernisering af jernbaneforbindelsen mellem Madrid og Valencia indgår i det autonome samfund Valencias udviklingsplan som et af de projekter, det er nødvendige for at forbedre de interregionale jernbaneforbindelser og således bidrage til disse regioners integrering i det transeuropæiske transportnet. Forbindelsen mellem Madrid og Valencia indgår ikke i de specifikke projekter, der blev vedtaget af stats- og regeringsoverhovederne i Essen. Den indgår dog som ny højhastighedsstrækning i bilag 1 til Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1). Den kan modtage fællesskabsstøtte fra den del af budgettet, der er afsat til det transeuropæiske net og fra strukturfonden og samhørighedsfonden.

De specifikke aspekter forbundet med denne modernisering, f.eks. de detaljerede tekniske valg, beliggenhed, hastighed osv. henhører under de nationale myndigheders kompetence. Da denne strækning hører ind under TEN er de tekniske undersøgelser forbundet med denne højhastighedskorridor samfinansieret under det vejledende flerårlige program for EF-støtte til projekter af fælles interesse inden for TEN for perioden 2001-2006.

Som Kommissionen angav i sit svar på skriftligt spørgsmål P-1545/02 fra Sornosa Martínez(2) har man endnu ikke på nuværende tidspunkt modtaget nogen anmodning om finansiering af konstruktionsarbejderne i forbindelse med denne jernbanestrækning og Kommissionen har derfor ikke skullet vurdere, hvorvidt medlemsstatens endelige valg er velbegrundet.

Når det drejer sig om, hvorvidt det er nødvendigt at underkaste dette infrastrukturprojekt en miljøindvirkningsundersøgelse, må det nævnes, at Rådets direktiv 85/337/EF af 27. juni 1985 om vurdering af visse offentlige og private projekters indvirkning på miljøet(3), ændret ved Rådets direktiv 97/11/EF af 3. marts 1997(4) i artikel to fastsætter, at medlemsstaterne træffer de nødvendige foranstaltninger med henblik på at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning. Artikel 4 fastsætter endvidere, at de projekter, der er opført i bilag 1, som det jernbanestrækningsprojekt, der er omfattet af nærværende andragende, bør underkastes en undersøgelse i overensstemmelse med den procedure, der er fastsat i artikel 5-10.

Kommissionen er blevet informeret om de forhold, det ærede parlamentsmedlem har nævnt ved andragende 109/2001 som følge af hvilken Kommissionen iværksatte en ny undersøgelse, der er registreret som 2002/2087 for at sikre korrekt anvendelse af fællesskabsret i det pågældende tilfælde. De samme forhold blev nævnt i en klage, som er registreret under 2002/4001.

I forbindelse med disse sager har Kommissionen henvendt sig til de spanske myndigheder for at anmode om deres bemærkninger vedrørende disse forhold og om anvendelse af direktiv 85/337/EØF i disse tilfælde.

Kommissionen informerer selvfølgelig Parlamentets udvalg for andragender om udviklingerne i forbindelse hermed.

Kommissionen mener generelt, at EF-finansiering af det transeuropæiske net først og fremmest skal prioritere en genetablering af balancen mellem de forskellige transportmåder og fjernelse af flaskehalse. Genetablering af balancen foregår ved hjælp af jernbaneprojekter, der gør det muligt at forbedre eller frigøre kapacitet til godstog og at udvikle højhastighedsstrækninger, der kan udgøre et alternativ til andre transportmåder, bl.a. lufttransport.

(1) EFT L 228 af 9.9.1996.

(2) EFT C 309 E af 12.12.2002, s. 134.

(3) EFT L 175 af 5.7.1985.

(4) EFT L 73 af 14.3.1997.